b'\n_START_ARTICLE_\nGeghard\n_START_PARAGRAPH_\nGeghard (armensko \xd4\xb3\xd5\xa5\xd5\xb2\xd5\xa1\xd6\x80\xd5\xa4) je armenski samostan, ki se nahaja v provinci Kotajk, pribli\xc5\xbeno 40 km vzhodno od Erevana. Samostan stoji v soteski reke Azat, nedale\xc4\x8d od njenega izvira._NEWLINE_Prvi samostan na tem mestu je bil postavljen \xc5\xbee v 4. stoletju na kraju, kjer so pred kr\xc5\xa1\xc4\x8danstvom \xc4\x8dastili izvir poto\xc4\x8dka, in se je imenoval Ajrivank (samostan v jami). Leta 923 so ga Arabci oplenili in za\xc5\xbegali._NEWLINE_Samostan so ponovno o\xc5\xbeivili v 12. stoletju, ko je dobil dana\xc5\xa1njo podobo. V 13. stoletju je dobil dana\xc5\xa1nje ime Geghard, ki pomeni kopje. V samostanu so namre\xc4\x8d hranili konico kopja, s katerim naj bi ranili Kristusa med kri\xc5\xbeanjem in naj bi ga v Armenijo prinesel apostol Tadej. Danes hranijo to relikvijo v E\xc4\x8dmiadzinu._NEWLINE_Samostan je obzidan s treh strani, na severni strani pa ga obdaja navpi\xc4\x8dna skalna stena, kamor so vklesali prvotne cerkve (od tu tudi prvotno ime samostana) in bivali\xc5\xa1\xc4\x8da za menihe. Zunaj obzidja, tik pred glavnim vhodom, se nahaja kapela matere bo\xc5\xbeje, najstarej\xc5\xa1i del samostana, ki je bil zgrajen \xc5\xbee pred letom 1164._NEWLINE_ Znotraj obzidja je ob steno prislonjena katedrala iz leta 1215 z 10 let mlaj\xc5\xa1im predprostorom (gavitom). Oboje je dala postaviti dru\xc5\xbeina Zakarjan, ki je pozneje prodala kompleks dru\xc5\xbeini  Pro\xc5\xa1jan, ta pa je dala zgraditi v skalo izklesane objekte. V eni od dveh podzemnih cerkva, ki se imenuje po arhitektu Galdzanu je izvir poto\xc4\x8dka, ki te\xc4\x8de po kanalih skozi cerkev. V drugo podzemno cerkev, posve\xc4\x8deno materi bo\xc5\xbeji, je mogo\xc4\x8de priti \xc4\x8dez mavzolej dru\xc5\xbeine Pro\xc5\xa1jan. Ta cerkev ima, kljub temu, da je podzemna, od znotraj enako obliko kot ostale cerkve, tudi kupolo. Na vrhu te kupole je tudi odprtina, ki omogo\xc4\x8da naravno osvetlitev. Nad mavzolejem je vklesan \xc5\xa1e en izjemno akusti\xc4\x8den gavit. Skozi luknjo v tleh je mogo\xc4\x8de videti v mavzolej._NEWLINE_Samostan Geghard je bil leta 2000 vpisan v Unescov seznam svetovne dedi\xc5\xa1\xc4\x8dine._NEWLINE_Precej obiskovalcev samostana se ustavi tudi pri poganskem templju, ki nekoliko spominja na gr\xc5\xa1ke templje, v Garniju, pribli\xc5\xbeno 7\xc2\xa0km od Gegharda.'